నైలాన్

నైలాన్ కృత్రిమ అణుపుంజాలకు (synthetic polymers) చెందిన కుటుంబం. నైలాన్లు తెలుపు రంగువి, లేదా రంగు లేనివి, ఇంకా మృదువైనవి. కొన్ని పట్టు (సిల్క్) లాగా ఉంటాయి. ఇవి థర్మోప్లాస్టిక్లు, అంటే వీటిని వేడి చేసి కరిగించి పోగులుగా, సన్నని పొరలుగా, వేర్వేరు ఆకృతుల్లోకి మార్చవచ్చు. అనేక రకాల సంకలితాలతో కలపడం ద్వారా నైలాన్ల లక్షణాలు మార్చవచ్చు. డ్యుపాంట్ అనే సంస్థ పాలిమర్లపై జరిపిన పరిశోధనల్లో భాగంగా నైలాన్ ఆవిష్కరించబడింది.

నైలాన్లలో చాలా రకాలు ఉన్నాయి. వీటిలో ఒక కుటుంబం నైలాన్-XY. దీనిని డైఅమైన్లు, X, Y పొడవు కలిగిన కర్బన శృంఖలాలతో ఏర్పడ్డ డైకార్బాక్సిలిక్ ఆమ్లం నుండి ఉత్పత్తి చేస్తారు. దీనికి ముఖ్యమైన ఉదాహరణ నైలాన్-6,6. ఇంకో కుటుంబం నైలాన్-Z. దీనిని Z  పొడవు కర్బన శృంఖలాలు కలిగిన అమైనోకార్బాక్సిలిక్ ఆమ్లం నుంచి తయారు చేస్తారు. దీనికి ఉదాహరణ నైలాన్-6.

నైలాన్ పాలిమర్‌లను దుస్తులు, తివాచీల్లో వాడే పోగులు, వివిధ ఆకారాల్లో అచ్చుపోసిన కార్ల విడిభాగాలు, ఎలక్ట్రికల్ పరికరాలు, ఆహారం ప్యాకేజింగ్ లో ఎక్కువగా ఉపయోగిస్తున్నారు.

 మూలాలు